Estiu a la Torre reprén la seua programació aquest dissabte
03 de agost de 2023

• Al llarg del mes d'agost arribaran quatre concerts entre el jazz i el flamenc passant per autors clàssics.

El festival Estiu a la Torre reprén la seua activitat després del parèntesi del mes de juliol per a completar la seua programació al llarg d'agost. Els pròxims quatre dissabtes del mes, l'escenari de la Torre del Virrei acollirà sengles espectacles relacionats amb el jazz, la música clàssica i el flamenc.

Aquest dissabte dia 5, el públic podrà gaudir d'un homenatge a la figura de Frank Sinatra, del qual fa tres mesos es va commemorar el 25 aniversari de la seua mort. Babalu Swing Band serà el grup encarregat d'interpretar les cançons de Sinatra en un recorregut pel més conegut del seu repertori, amb una formació de quartet liderat per la veu de Juanjo Navarro.

Per al dia 12, el tàndem format per la cantant Arantxa Domínguez i el pianista Ricardo Belda en format de sextet interpretaran “Cuando vuelva a tu lado”, tot un homenatge als clàssics del jazz amb uns arranjaments que faran gaudir a tot el públic assistent.

La tercera cita, la del dissabte 19, serà amb un músic molt conegut pel públic de l'Eliana. Andreas Prittzwich, espectacular intèrpret del clarinet, saxo i flauta de bec que ens portarà a una visió molt particular d'obres de Bach, Chopin, Satie o Strauss entre una llarga llista de compositors clàssics, en un concert titulat “Beau soir”. Ho farà de la mà de la soprano Isabel Álvarez i el pianista Jacobo de Miguel.

I per a acabar el cicle, el dissabte 26 arriba l'hora de Pinzellades Flamenques, aqueixa cita anual amb l'art flamenc de tots els anys, i ja van 22. Molt recomanable l'espectacle “Sonío” tenint en compte que arriba sota la direcció musical del guitarrista Juan de Pilar. No faltarà el cante de Joselín el Negre, acompanyats de saxo i baix i una parella de balladors.

Les entrades per als quatre concerts estan ja a la venda en www.elientrada.es, al preu de 7 euros la general i 5 la reduïda. Per a la regidora de Cultura, Eva Santafé, “és una satisfacció comptar a l'Eliana d'un contenidor cultural com la Torre del Virrei i poder acostar el jazz i el flamenc al públic en aquest emblemàtic entorn en aquestes nits d'agost en la recta final del festival”.